  Майя Бывальцева Кузебай Гердлэн вордӥськем нуналаз, 14-тӥ толшоре, 16 час 30 минутэ Удмуртиысь Йӧскалык лыдӟетъюртлэн йӧскалык но шаертодон литературая ёзэтаз (Удмуртской урамысь 264 номеро юртын) гожъясьлэсь улон вакытаз поттэм книгаоссэ возьматозы. Со сярысь ивортэмын «ВКонтакте» вотэс бамысь «Лекция «Кузебай Герд: толон но туннэ» группаын. Гожъясьлэн улон вакытаз поттэм книгаос Йӧскалык лыдӟетъюртлэн шер пумиськылӥсь но дуно ужкагазъёсъя ёзэтаз (Пушкинской урам, 200 номеро юрт) утисько. Со 1919-тӥ-1931-тӥ аръёсы Москваын, Казаньын, Ижкарын, Сарапулын, Елабугаын поттэм удмурт кылын 12 книгаос. Соосты нимаз футлярын возё. Со кулэсь лэсьтэмын, вылаз эмаль вылэ Кузебай Гердлэн портретэз пуктэмын, ӝыныё дуно изъёс лякемын. Удмуртиысь кивалтэт юрттэмен кылдытэм футляр книгаосты изъянмемлэсь утьыны луонлык сётэ. Йӧскалык но шаертодон литературая ёзэтын возьматон «Кузебай Герд: толон но туннэ» лекция улсын ортчоз. Кылосбур тодосъя кандидат, литератураез эскерись Александр Шкляев вералоз, аръёс ортчемъя кызьы воштӥськиз Гердлэн творчествоез шоры учкон, солэсь ужъёссэ но улон шоры учконзэ туала вакытэ дунъянлэн аспӧртэмлыкъёсыз, озьы ик солэсь малпанъёссэ туала улонэ пыӵатон сярысь. Пумиськонэ лыктэм котькуд мылкыд карись Кузебай Гердлэсь кылбуръёссэ лыдӟыны быгатоз. Ӝытэз йылпумъяса, гожъясьлэн синпелетэз доры сяськаос нуыны чакламын. Озьы ик 14-тӥ толшоре 14 часын Кузебай Герд нимо йӧскалык музейын дано кылбурчилэн улонэзлы сӥзем дунтэк экскурсия ортчытозы. Кузебай Гердлэн синпелетэз дорын кылбуръёс лыдӟыны вуозы гожъясьлэсь нимзэ нуллӥсь Йӧскалык гимназиын дышетскисьёс но. Тегъёс: Мерлык Лулчеберет Ижкар Литература лыдӟиськонни Удмуртия удмуртъёс КузебайГерд  